वाळपयः होंडा-सत्तरी आयतारा सांजवेळा अनवळखी मनशांनी पॅत्रॉल पंपा वयल्या कर्मचाऱ्याचेर हल्लो करून ताका मारपेट करपाचो यत्न केले उपरांत तिडकल्ल्या लोकांनी तांचेर कारवाय करपाची नेटाची मागणी केल्ली. पूण हल्लेखोर मेळूंक नाशिल्ल्यान रातीं उसरां मेरेन थळाव्यांनी हे विशीं होंडा पुलीस चवकेर ठाण मांडून मागणी केल्ली. जो मेरेन तांकां अटक जायना तो मेरेन पुलीस चवककी सोडचे नात अशी शिटकावणी दिल्ली. ताची दखल घेवन काल (सोमारा) दीसभर वाळपय पुलिसांनी केल्ले कारवायेंत कादर शेख, सलीम चोरात (रा. बिठ्ठोण) हांकां ताब्यांत घेतले.
 सद्या तांकां वाळपय पुलीस स्टेशनार दवरल्यात. पूण तांकां होंडा चवकेर हाडचे आनी आमच्या ताब्यांत दिवचें दशी मागणी थळाव्यांनी धरली.
 दोगांकूय काल सांजवेळा होंडा पुलीस चवकेर हाडचे, हे खातीर थळाव्यांनी परतून एकदां आक्रमक रुप धारण केलें. ह्या दोगूय दुबावितांक आमच्या ताब्यांत दियात आमी तांकां जाप विचारतले अशी मागणी केल्ली. हे खातीर परतून एकदां होंडा पुलीस चवकेर थळाव्यांनी जमाव करून हे विशींची मागणी केले उपरांत तणावाची परिस्थिती निर्माण जाली.
 मजगतीं, तणावाची परिस्थिती आशिल्ल्याची दखल घेवन वाळपयचे मामलेदार कौशीक देसाय हांणी घडणूक थळार धांव घेवन आंदोलनकर्त्यां कडेन चर्चा केली. ह्या वेळार तांणी तांची समजूत काडपाचो यत्न केलो, पूण थळाव्यांनी आपली मागणी लावन धरिल्ल्यान रातीं उसरां मेरेन पुलीस चवकेर तणावाची परिस्थिती कायम आशिल्ली.
 मजगतीं, हे विशीं थळाव्यांनी आपली प्रतिक्रिया उक्तायतना सांगलें, अशे तरेची दादागिरी खपोवन घेवचे नात. अनवळख्यांनी चाकू आनी सुरे घेवन पॅत्रॉल पंपा वयले कर्मचारी महादेव गांवकार हांचेर हल्लो केलो. अशे तरेची दहशत ही समाजा खातीर घातक आसा आनी ती केन्नाच खपोवन घेवचे नात अशी शिटकावणी थळाव्यांनी दिल्या.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 